Mráv Zsolt laudációja

A Kuzsinszky Bálint régészről elnevezett díjat kiemelkedő tudományos eredményeket elérő fiatal régészek munkásságának elismerésére alapította 1941-ben társulatunk. Nem kétséges, hogy a díj idei jelöltje e feltételeknek maradéktalanul eleget tesz. Mráv Zsolt 1974-es születésű, tehát valóban fiatal, eredményei alapján pedig nemzetközileg elismert kutató.

Egyetemi tanulmányait az Eötvös Loránd Tudományegyetem Bölcsészettudományi Karán régészet – római provinciális régészeten végezte 1997-ben, s azóta a Magyar Nemzeti Múzeum munkatársa, jelenleg a Régészeti Tár tárigazgató helyettese.

Muzeológusként számos kiállítás aktív résztvevője, társkurátora volt.

Saját múzeumában, valamint egyéb magyarországi és külföldi helyszíneken gondoskodott arról, hogy a kiállítások a tudományos kutatatási eredmények látványos közvetítői legyenek. Példaként említsünk meg néhányat: a Nemzeti Múzeum állandó kiállítása 2002-ben, a brigetioi gemmákat bemutató tárlat, a Luxus Gemmarum 2004-ben, 2001-ben Lyonban a Pannoniát bemutató „Romains de la Hongrie” , a több németországi helyszínen megrendezett „Von Augustus bis Attila. Leben am ungarischen Donaulimes c. kiállítás 2000-2001-ben, és végül a Seuso-kincs bemutatása Székesfehérváron 2014-ben.

A „belső” múzeumi munka mellett a terepi régész feladatai sem állnak távol tőle. A budakeszi kocsisír 1999-es feltárásának köszönhetően már a lyoni kiállításon láthatták az érdeklődök a kocsi eredeti méretben rekonstruált mását. A budakeszit követte a budaörsi, majd 2012-ben a Sárisápon megtalált kocsitemetkezés aprólékos kibontása és tudományos értékelése.

Göd-Bócsaújtelepen olyan későrómai erődépítkezés nyomait fedezte fel, amely megakadt az alaprajzi kitűzés stádiumában. Ásatási eredménye a római határvédelem egy érdekes epizódjába enged bepillantást. Ehhez a témához kapcsolódik a dunakeszi és dunafalvi kikötőerődök feltárása is.

Sokrétű múzeumi feladatai mellett végzi tudományos munkáját, amiről csaknem félszáz magyar és idegen nyelvű tanulmány és száznál több szócikk, jelentés, rövid közlemény tanúskodik. A cikkírás mellett a *Folia Archaeologica* és a párizsi kiadású, patinás folyóirat, *L’année épigraphique* szerkesztőbizottsági munkáiban is részt vesz. Epigráfiai érdeklődése már az egyetem alatt megnyilvánult, a régészet – ókortörténet e nélkülözhetetlen területéről választotta szakdolgozatának témáját is, *A pannoniai sírfeliratok formulakincse* címmel. A császárkori latin epigráfia továbbra is egyik fontos kutatási területe maradt, eredményeiről a *Folia archaeogica*, *Specimina nova,* a *Studia Epigraphica Pannonica*hasábjain közzétett publikációiban olvashatunk. Részt vett többek között a bölcskei és az aquincumi feliratos emlékeket közlő munkákban, meghatározó szerepe volt pl. Budaörs és Sopron kőemlékeinek közlésében is.

Tanulmányaiban foglalkozik a Közép-Dunavidék városainak történetével, hadtörténettel és határvédelemmel, fegyvertörténettel is. Központi - és úgy sejtem legkedvesebb - témája, amely PhD munkája is, a kocsitemetkezések vizsgálata, az őslakos elit temetkezési szokásainak, életmódjának, illetve részben ehhez kapcsolódóan, a római bronz és ezüstművességnek a kutatása. Ez utóbbi szakterület művelése és „gyakorlati alkalmazása” jelenleg igen aktuális, elég csak annyit mondani: Seuso-kincs. Nemcsak a kincs kutatására alakult munkacsoport tagjaként került kapcsolatba a késő római ezüstművességgel. Jelentős szerepet játszott a polgárdi ezüstállvány rekonstruálásában és annak kimutatásában, hogy az valamikor e kincslelet része lehetett.

Kutatásairól, tudásáról nem csak tanulmányaiban ad számot. Ismeretterjesztő cikkein, előadásain kívül megbízott előadóként oktatott a Szegedi Tudományegyetem Régészeti Tanszékén, ill. jelenleg is oktat a Pázmány Péter Katolikus Egyetem Régészeti Tanszékén. Előadóként közreműködik a Képzőművészeti Egyetem restaurátorképzésében is.

Ásatási, muzeológusi, tudományos kutatói tevékenysége alapján jó szívvel ajánlom Mráv Zsoltot figyelmükbe és javaslom számára a Társulat Kuszinszky díjának megszavazását.

R. Facsády Annamária

Budapest, 2015. március 23.